บาทเปิด 32.43บาทต่อดอลลาร์ ทรงตัว
เงินบาทเปิดตลาด 32.43บาทต่อดอลลาร์ ทรงตัว แม้เฟดขึ้นดอกเบี้ยตามคาด มองกรอบวันนี้ 32.40-32.50
27 ก.ย. 2561

เงินบาทเปิดตลาด 32.43บาทต่อดอลลาร์ ทรงตัว แม้เฟดขึ้นดอกเบี้ยตามคาด มองกรอบวันนี้ 32.40-32.50
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 32.43 บาท/ดอลลาร์ ใกล้เคียงจากเย็นวานนี้ที่ปิดตลาดที่ระดับ 32.45/46 บาท/ดอลลาร์
ล่าสุดเงินบาทอยู่ที่ระดับ 32.44 บาท/ดอลลาร์ โดยภาพรวมมองว่าวันนี้เงินบาทยังอาจจะไร้ทิศทางที่ชัดเจน โดยช่วงแรกดอลลาร์สหรัฐอ่อนค่าลงไปแรง หลังจากที่ตลาดเกิดความสับสนกับแถลงการณ์ของคณะกรรมการกำหนดนโยบายการเงิน (FOMC) ที่ออกมา ซึ่งได้มีการตัดข้อความ "จุดยืนด้านนโยบายการเงินของเฟดยังมีความผ่อนคลาย" ออกไปจากที่เคยปรากฎอยู่ในแถลงการณ์รอบที่แล้ว
แต่ภายหลังจากที่ประธานเฟด ออกมาชี้แจงว่าการตัดข้อความดังกล่าวออกไป ไม่ได้เป็นการส่งสัญญาณถึงการเปลี่ยนแปลงนโยบายการเงินแต่อย่างใด จึงทำให้ดอลลาร์กลับมาแข็งค่าขึ้น ดังนั้นจึงทำให้โดยภาพรวมแล้ว ดอลลาร์สหรัฐไม่ได้มีการเปลี่ยนแปลงมากจากผลประชุม FOMC ในครั้งนี้ และทำให้เงินบาทเช้านี้ไม่ได้มีการเปลี่ยนแปลงมากนักจากระดับปิดตลาดเมื่อวาน
นักบริหารเงิน คาดว่า วันนี้เงินบาทจะเคลื่อนไหวในกรอบ 32.40-32.50 บาท/ดอลลาร์